Kegyelem néktek és békesség Istentől a mi Atyánktól és az Úr Jézus Krisztustól! Ámen

Hallgassátok meg azt az igét, amely a mai igehirdetés alapjául szolgál, és amelyet megírva találunk Péter első levelében a 2. fejezetben a 20. verstől a 25.-ig a következőképpen:

**Ellenben, ha kitartóan cselekszitek a jót, és tűritek érte a szenvedést, az kedves az Isten szemében. Hiszen erre hívattatok el, mivel Krisztus is szenvedett értetek, és példát hagyott rátok, hogy az ő nyomdokait kövessétek: ő nem tett bűnt, álnokság sem hagyta el a száját, mikor gyalázták, nem viszonozta a gyalázást; amikor szenvedett, nem fenyegetőzött, hanem rábízta ezt arra, aki igazságosan ítél. Bűneinket maga vitte fel testében a fára, hogy miután meghaltunk a bűnöknek, az igazságnak éljünk: az ő sebei által gyógyultatok meg. Mert olyanok voltatok, mint a tévelygő juhok, de most megtértetek lelketek pásztorához és gondviselőjéhez.**

**Ámen**

Kedves Testvérek!

Amikor egy maratonfutó beér a célba, akkor azt mondjuk, hogy kitartó volt és nem adta fel. Ha egy férfi ötödszörre is randira hívja a neki tetsző nőt, akkor talán a kitartása miatt kap egy esélyt. Egy prédikáció szövege sem születik meg kitartás nélkül. Egy gyermek felneveléséről nem is beszélve. Hihetetlenül nagy állóképesség kell hozzá. Legalábbis azt hallottam. Ugyanígy megpróbáltató a reggelente korán kelés, ami után munkába kell menni és fáradtan hazaérni. De aki munkát keres, az is tudja, hogy mennyire megpróbáltató és hogy mennyi mindent el kell tűrni mire talán egyszer sikerül egy jó álláshelyet kapni. A német tanulás sem megy rendszeresen belefektetett energia nélkül. Amikor tizedszerre is el kell ragozni egy igét, vagy ismételgetni egy szórendet akkor sokszor az ember azt gondolja, hogy ehhez ő bizony kevés.

Sok helyen hallottam már, hogy szenvedés nélkül a boldogságot sem tudnánk értékelni. Negyven kilométer után átszakítani a célszalagot, vagy végre találkozni a kedves hölggyel vagy úrral a kedvenc éttermünkben. Hallani a gyermekünk első szavait, vagy látni az első lépéseit. Hosszú idő után munkát kapni. Végre kinyögni, hogy: Ich möchte wissen, ob ich nicht störe. A kitűzött cél, csak szenvedések árán valósítható meg.

Nagyon megnyerte a tetszésemet, az itt szereplő szó két jelentésárnyalatbeli különbsége. Tűrni, hogy valaki előttem fut egy versenyen vagy, hogy jobban beszél németül, mint én vagy például informáltabb nálam. Vagy kitartani egy csatában és életemmel védeni a hazámat. E két jelentés valahogy össze is függ, meg nem is. Jó példa erre a maratonfutó, hiszen türelmesnek kell lennie, amíg fizikailag felkészül a megmérettetésre, amikor pedig versenyez, akkor belead mindent, de mégis ki kell tartani.

A szenvedésben való **kitartó várakozás**. Ez lehetne egy hívő keresztény ember ismérve. Mégpedig egy céllal, ami nem más, mint az Úr, és az Ő tetszésének való megfelelés.

Fontos azért azt leszögezni, hogy nem a szenvedés kedves az Úrnak, hanem az abban való **kitartó várakozás, kitartás a jó cselekvése közben**.

Egy nyelvkurzuson a hivatalos leveleket tanulva egyszer megakadt a szemem egy vicces, de mégis nagyon kifejező szón, amit talán a magyarban nem is próbálnánk még viccesen sem megfogalmazni. Sehr geehrter Herr Mustermann – elég idegenül hangozna az, hogy példaember. Szóval Péter ad nekünk egy támpontot. Ezt a Mustermannt, vagyis magát Jézust állítja elénk, aki értünk szenvedett, nem tett bűnt, álnokság nem hagyta el a száját, nem viszonozta a gyalázást, nem fenyegetőzött, hanem rábízta ezt arra, aki igazságosan ítél. Ezek a cselekedetek egyáltalán nem azt sugallják, hogy ezt Jézus értünk csupán passzívan tette meg. Ebben a tűrésben benne van a keresztfa izzadságos cipelése egészen a célszalagig, a Golgotáig.

Jézus Krisztus szenvedésében ott feszül a világot megváltó erő. És ami az Istennek tetszik, az az hogyha a kitartásunkat ez táplálja, Krisztus keresztje. A mindennapjainkban hallhatjuk a biztatást: „Én már jártam itt…” már egy kitaposott ösvényen megyünk.

*„Bűneinket maga vitte fel testében a fára, hogy miután meghaltunk a bűnöknek, az igazságnak éljünk.”*

Kedves Testvérek!

A levél egy olyan gyülekezetnek íródott, akik kisebbségben éltek, egy közösségben, amit az egész római birodalom üldözött. Számtalan mártírhalálról hallottunk már ebből a korból, durvábbnál durvább dolgokról. De mégis, ezeknek a testvéreinknek a hitben való kitartása juttatott el minket oda, hogy majdhogynem egy világnyi nyájjá lehettünk.

*„Mert olyanok voltatok, mint a tévelygő juhok, de most megtértetek lelketek pásztorához és gondviselőjéhez.”*

Ez a megtérés, valami olyat jelent, hogy átlépünk egy határt. Ahhoz tudnám hasonlítani, mikor az ember nagykorúvá válik. A jogai már nem korlátozódnak, bizonyos keretek közt azt tesz, amit szeretne, de ugyanakkor büntethetővé is válik. Ebben a folyamatban van egy kulcsszó, a felelősség. Felelőssé válok magamért, felelőssé válok az embertársaimért. Bár megtértem a lelkem pásztorához, de csak itt kezdődik el a keresztény életem. Ki kell tartanom a pásztor mellett, hagynom kell, hogy terelgessen, meg kell maradnom szilárdan, tűrnöm kell a farkas-támadásokat. hit. Az felnőtt hitben, már nincsenek olyan kérdések, hogy ki hívő ki nem. Aki nem hívő az nem is tartozik közénk. Hiszen hallottuk:

*„Más juhaim is vannak nekem, amelyek nem ebből az akolból valók”*

Nem tudjuk, hogy kik, vagy mik azok. Lehetnek feketék-fehérek, lehetnek kicsik-nagyok, a vallásukat sem ismerjük, a kultúrájukat sem ismerjük. Egy dolgot tudunk, hogy Jézus Krisztus, nem csak a mi pásztorunk. Nem csak értünk adta, adja az életét.

Nagyon fontos kérdés, amikor keresztény európai civilizációról beszélünk, tehát nem mehetünk el amellett, hogy **nekem** keresztényként hol van a helyem. Panaszkodni és szenvedni nagyon tudunk, de nem a mások elvárásainak kell megfelelni, nem az országok politikai nézeteinek kell megfelelni, nem az ujjammal kell mutogatnom és a másikat bírálnom a viselkedése miatt, hanem az én bizodalmam Krisztushoz és szavaihoz kell igazodni. Ez nem egy konkrét állásfoglalás valami emberi dolog ellen vagy mellett. Ez az én személyes elhatározásom Jézus és az ő szavai mellett. Ha ragaszkodunk pásztorunkhoz, akkor felelősséggel tartozunk mindazokért, akiket ő terelget.

Hiszen ha egy kicsit visszagondolunk, akkor Jézus, a példaemberünknek sem az volt az elsődleges szempontja, hogy tetszik e az embereknek vagy sem, nem hozzánk viszonyította a tetteit, hanem az egyetlen élő Isten neki kiszabott feladatához ragaszkodott.

Talán mi nem tudunk így ragaszkodni ehhez, talán mi emberségünkből adódóan, sokszor újra és újra el kell hogy kezdjük gyarapítani, nevelni hitünket. De mindig hangzik a biztatás: „Én már jártam itt…” Nem egy új utat kell keresnünk, hanem a régit végigjárnunk.

Az emberek ösvénye telis-tele van csapdákkal. Pénz, hatalom. Offshore számlák, adómentes vagyonok tömkelege csak úgy gyűlik, de soha nem lesz elköltve. A karrier ringlispíl becsavarja az embert, minél följebb kerülni, minél magasabb pozíciót elérni, mert ez tetszik a többi embernek. És lehetne folytatni, de ezeknek a kusza utaknak egyike sem vezet felfelé. Félreértés ne essék, Jézus nem azt mondja, hogy ne legyen pénzed, hanem hogy „adjátok meg a császárnak, ami a császáré és az Istennek, ami az Istené.” Mindaz, ami neked mindig is volt és mindig is lesz, az mind az Istené. Úgy ahogy vagy, a tested a lelked a gondolatait. Minden anyagi javadat leszámítva, csak te kellesz Istennek.

Így indulj el, és ennek az útnak a végén a farkas a báránnyal játszik, a tehén medvével legel, az oroszlán pedig szalmát eszik, és neked pedig békességed lesz.

Imádkozzunk! Úr Jézus Krisztus! Mennyei Atyád téged tett Pásztorunkká, hogy ebből az életből az örök életre vezess minket. Kérünk, hallgasd meg ma is imádságunkat, és járj közben értünk mennyei Atyádnál!

Urunk, segítsd egyházadat, hogy pásztori szavadat követve újra egy néppé legyen! Kérünk téged,

*Gyülekezet:* ***Urunk, hallgass meg minket!***

Urunk, légy Pásztora a pásztoroknak, akikre nyájad gondozását bíztad!

Add, hogy az elveszettek beszédükből a te hívásodat hallják meg, a megtévedtek pedig intő szavukban megérezzék féltő szeretetedet! Kérünk téged,

*Gyülekezet:* ***Urunk, hallgass meg minket!***

Urunk, indítson minket arra pásztori szereteted, hogy hozzád hasonlóan szeressük rosszakaróinkat és gyűlölőinket is, és soha ne szűnjünk meg imádkozni értük, hogy velünk együtt ők is elnyerjék a bűnbocsánatot és az örök életet! Kérünk téged,

*Gyülekezet:* ***Urunk, hallgass meg minket!***

Urunk, kérünk, ne szűnj meg őrködni a világ békéje fölött. Fékezd mindenhol a káini indulatot, és add, hogy a népek idejében felismerjék egymásrautaltságukat! Kérünk téged,

*Gyülekezet:* ***Urunk, hallgass meg minket!***

Könyörgünk, Urunk, hazánkért is. Őrizd meg országunk békéjét, és teremts igazságosságon alapuló közrendet! Add, hogy becsülettel végzett munkája gyümölcsével mindenki elégedett lehessen! Kérünk téged,

*Gyülekezet:* ***Urunk, hallgass meg minket!***

Könyörgünk a szenvedőkért, a betegekért, a testi-lelki keresztet hordozókért. Add, hogy megérezzék: te nem hagytad el őket, hanem velük vagy pásztori szereteteddel. Kérünk téged,

*Gyülekezet:* ***Urunk, hallgass meg minket!***

Egyetlen igaz Pásztorunk, Úr Jézus Krisztus! Állj mindig mellénk, ha ingadozunk, vagy ha kísértés gyötör! Végső óránkon pedig segíts mennyei országodba, hogy angyalaid és választottaid seregével szünet nélkül dicsőíthessünk téged, aki az Atyával és a Szentlélekkel élsz és uralkodsz mindörökkön-örökké.

*Gyülekezet:* ***Ámen.***

*(Csendben imádkozzunk!)*

Miatyánk, aki a mennyekben vagy,

Szenteltessék meg a te neved,

Jöjjön el a te országod,

Legyen meg a te akaratod,

Amint a mennyben úgy a földön is;

Mindennapi kenyerünket add meg nekünk ma,

És bocsásd meg vétkeinket, miképpen mi is megbocsátunk az ellenünk vétkezőknek;

És ne vigy minket kísértésbe,

De szabadíts meg a gonosztól;

Mert tied az ország, a hatalom és a dicsőség

Mindörökké. Ámen!

*Istennek népe*: Áldjon meg és őrizzen meg téged az Úr, az Úr világosítsa meg az ő arcát terajtad és könyörüljön rajtad! Az Úr fordítsa az ő arcát tefeléd, és adjon neked békességet!